สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 31 พ.ค.60
1 มิ.ย. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (31 พ.ค.) โดยได้รับแรงกดดันจากการร่วงลงของหุ้นกลุ่มธนาคาร หลังจากแบงก์ ออฟ อเมริกา และเจพี มอร์แกน เชส แอนด์ โค ระบุว่า รายได้จากธุรกิจเทรดดิ้งปรับตัวลดลง นอกจากนี้ ตลาดยังได้รับปัจจัยลบจากราคาน้ำมันดิบที่ร่วงลงกว่า 2% และข้อมูลเศรษฐกิจที่อ่อนแอของสหรัฐ
ดัชนีเฉลี่ยอุตสาหกรรมดาวโจนส์ปิดที่ 21,008.65 จุด ลดลง 20.82 จุด หรือ -0.10% ดัชนี S&amp;P 500 ปิดที่ 2,411.80 จุด ลดลง 1.11 จุด หรือ -0.05% และดัชนี Nasdaq ปิดที่ 6,198.52 จุด ลดลง 4.67 จุด หรือ -0.08%
 
ตลาดหุ้นยุโรปปิดปรับตัวลง เมื่อคืนนี้ (31 พ.ค.) เนื่องจากความไม่แน่นอนทางการเมืองในอังกฤษ หลังจากโพลล์สำรวจบ่งชี้ว่า คะแนนนิยมของพรรคอนุรักษ์นิยมของนางเทเรซา เมย์ นายกรัฐมนตรีอังกฤษ เริ่มอ่อนแรงลง นอกจากนี้ ตลาดยังได้รับปัจจัยกดดันจากตัวเลขเงินเฟ้อที่ร่วงลงอย่างหนักของยูโรโซน
ดัชนี Stoxx Europe 600 ขยับลง 0.1% ปิดที่ 389.99 จุด
ดัชนี CAC-40 ตลาดหุ้นฝรั่งเศสปิดที่ 5,283.63 จุด ลดลง 22.31 จุด หรือ -0.42% และดัชนี FTSE 100 ตลาดหุ้นลอนดอนปิดที่ 7,519.95 จุด ลดลง 6.56 จุด หรือ -0.09% ดัชนี DAX ตลาดหุ้นเยอรมันปิดที่ 12,615.06 จุด เพิ่มขึ้น 16.38 จุด หรือ +0.13%
 
ตลาดหุ้นลอนดอนปิดในแดนลบ เมื่อคืนนี้ (31 พ.ค.) หลังจากปรับตัวผันผวนในระหว่างวัน โดยตลาดเกิดแรงเทขายที่สกัดช่วงบวกของดัชนี FTSE 100 ในช่วงเช้า สืบเนื่องจากนักลงทุนมีความวิตกกังวลเกี่ยวกับการเลือกตั้งทั่วไปในอังกฤษซึ่งจะจัดขึ้นในสัปดาห์หน้า หลังโพลล์สำรวจล่าสุดจาก YouGov บ่งชี้ว่า พรรคอนุรักษ์นิยมของนายกรัฐมนตรีเทเรซา เมย์ อาจสูญเสียที่นั่งในรัฐสภาให้กับพรรคการเมืองคู่แข่งจำนวนหลายที่นั่งในการเลือกตั้งครั้งนี้ และจะทำให้พรรคฝ่ายรัฐบาลไม่สามารถครองเสียงข้างมากในรัฐสภาอีกต่อไป
ดัชนี FTSE 100 ลดลง 6.56 จุด หรือ -0.09% ปิดที่ 7,519.95 จุด
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (31 พ.ค.) จากความวิตกกังวลของนักลงทุนเกี่ยวกับความไม่แน่นอนทางการเมืองที่เพิ่มขึ้นในสหรัฐ
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1244 ดอลลาร์ จากระดับ 1.1186 ดอลลาร์ ในขณะที่ปอนด์แข็งค่าขึ้นแตะ 1.2890 ดอลลาร์ จากระดับ 1.2854 ดอลลาร์ และดอลลาร์ออสเตรเลียอ่อนค่าลงที่ระดับ 0.7432 ดอลลาร์ จากระดับ 0.7467 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 110.62 เยน จากระดับ 110.76 เยน และอ่อนค่าลงเมื่อเทียบกับฟรังก์สวิส ที่ระดับ 0.9675 ฟรังก์สวิส จากระดับ 0.9747 ฟรังก์สวิส
 
สัญญาทองคำตลาดนิวยอร์กปิดพุ่งขึ้น เมื่อคืนนี้ (31 พ.ค.) โดยได้แรงหนุนจากการอ่อนค่าของสกุลเงินดอลลาร์ นอกจากนี้ ข้อมูลเศรษฐกิจที่ซบเซาของสหรัฐ และตลาดหุ้นนิวยอร์กที่ปรับตัวลงเมื่อคืนนี้ ยังกระตุ้นให้นักลงทุนเข้าซื้อทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 9.7 ดอลลาร์ หรือ 0.77% ปิดที่ระดับ 1,275.40 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 2.1 เซนต์ หรือ 0.12% ปิดที่ 17.406 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 9.2 ดอลลาร์ หรือ 0.98% ปิดที่ 950.3 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 13.30 ดอลลาร์ หรือ 1.7% ปิดที่ 815.95 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง เมื่อคืนนี้ (31 พ.ค.) หลังจากมีรายงานว่า การผลิตน้ำมันของลิเบียในสัปดาห์นี้มีแนวโน้มพุ่งขึ้นแตะระดับสูงสุดในรอบ 3 ปี ซึ่งความเคลื่อนไหวดังกล่าวส่งผลให้เกิดความกังวลว่าจะบั่นทอนความพยายามในการปรับลดกำลังการผลิตของกลุ่มประเทศผู้ส่งออกน้ำมัน (โอเปก)
สัญญาน้ำมันดิบ WTI ส่งมอบเดือนก.ค. ร่วงลง 1.34 ดอลลาร์ หรือ 2.7% ปิดที่ 48.32 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ค. ลดลง 1.53 ดอลลาร์ หรือ 3% ปิดที่ 50.31 ดอลลาร์/บาร์เรล